
      ОТ МАНОЛ ТОДОРОВ – ЗАМЕСТНИК – КМЕТ „СПОРТ И ТУРИЗЪМ“
ОТНОСНО: Приемане на Правилник за изменение и допълнение на Правилника за организацията и дейността на общинско предприятие „Туризъм“
УВАЖАЕМИ ОБЩИНСКИ СЪВЕТНИЦИ,

            Общинско предприятие „Туризъм” е специализирано звено на Община Бургас, създадено с решение на Общински съвет - Бургас (Протокол № 26/ 23.07.2013 г.) на основание чл. 52, ал.2 от Закона за общинската собственост, за обслужване на общински туристически обекти и комплекси. Общинското предприятие няма статут на самостоятелно юридическо лице и осъществява дейността си от името на Община Бургас в рамките на предоставените му правомощия. Дейността му се финансира от бюджета на Община Бургас, а реализираните финансови средства се внасят изцяло в приход на бюджета на Община Бургас.

           Община Бургас е предоставила на ОП „Туризъм“ за стопанисване и управление следните туристически обекти:  ТК „Остров Света Анастасия“, ТК „Акве калиде“ и КТК  „Ченгене скеле“, които са част от богатото културно-историческо наследство на община Бургас.
             ТК „Остров Света Анастасия“ е предоставен за стопанисване на общинската структура с решение на Общински съвет - Бургас от 23.07.2013 г. (Протокол № 26, т. 26). Той включва цялата територия на остров Света Анастасия, прилежащите сгради и пристани. Остров Света Анастасия е вписан като историческа ценност с обявление в ДВ (бр.73 от 1967 г.), а островният манастир „Св. Анастасия“ е признат за архитектурно-строителна и художествена ценност с обявление в ДВ (бр. 39 от 1979 г.). Те са част от списъка на Министерство на културата с недвижими културни ценности /НКЦ/ паметници на културата/ от категория "национално значение", съгласно Закона за културното наследство /ЗКН/.

             ТК „Акве калиде“ е предоставен за стопанисване на ОП „Туризъм“ с решение на Общински съвет - Бургас от 23.07.2013 г. (Протокол № 26, т. 26). Той включва сгради, прилежащи площи и открита експозиция с археологически структури, част от Античен термален комплекс и късноантична и средновековна крепост "Акве калиде - Терма", които са обявени със Заповед № РД9Р-19/27.11.2020 г. на Министерство на културата за археологическа групова ценност и са част от недвижимите културни ценности /НКЦ/ /паметници на културата/ с категория "национално значение" на територията на Област Бургас, съгласно Закона за културното наследство /ЗКН/.

              КТК „Ченгене скеле“ е предоставен за стопанисване на ОП „Туризъм“ с решение на Общински съвет - Бургас от 26.05.2021 г. (Протокол № 22, т. 53). Той включва сгради за експозиции,  амфитеатър, детска площадка и прилежащи площи. Рибарите от Ченгене скеле са вписани като нематериално културно наследство в националната система „Живи човешки съкровища“ с техните традиционни умения „Плетене на рибарски такъми – таляни, мрежи и винтери: хилядолетен занаят от Бургаския залив“. 

             Част от структурата на ОП Туризъм е и Общинско радио „Гласът на Бургас“. Негови основни функции са излъчването на българска музика и насърчаване развитието на българските творци, като се използват всички възможности за разпространение – ефир, кабелна мрежа, онлайн излъчване и медиен сайт. Общинското радио подпомага популяризирането на региона като възможност за фестивален, конферентен, културен и спортен туризъм в съответствие с управленската програма на Община Бургас.
             Общинско предприятие „Туризъм“ обслужва и поддържа предоставените му за стопанисване и управление туристически комплекси и културно-исторически обекти, като изпълнява всички специфични дейности, свързани с тяхното функциониране.              
В трите туристически комплекса функционират експозиции, представляващи движими културни ценности, като основна част от тях са изнесени сбирки от фонда на Регионален исторически музей – Бургас.

             В рамките на всеки един от туристическите комплекси, ОП „Туризъм“ организира собствена програма с множество културни мероприятия, музикални и спортни събития, в т.ч. концерти с участието на български изпълнители и групи, възстановки на обичаи, плувни маратони до остров Света Анастасия и др. 


Предвид факта, че ОП „Туризъм“ изпълнява функции по реда на Закона за закрила и развитие на културата /ЗЗРК/ и Закона за културното наследство /ЗКН/, е целесъобразно общинското предприятие да бъде вписано в публичния регистър на културните организации по реда чл. 14, ал. 4 от ЗЗРК. 


Причините, които налагат изменението и допълнението на Правилника на ОП „Туризъм“ са свързани с допълнения в съдържанието на текста в чл. 3, т., т. 2, т. 3, т. 4, т. 6 и т. 17, като направените допълнения имат за цел да обхванат и прецизират всички дейности, извършвани от ОП „Туризъм“ и са основание за вписване на общинското предприятие в публичния регистър на културните организации по чл. 14, ал. 4 от ЗЗРК.
За прилагане на горепосочените изменения и допълнения ОП „Туризъм“ няма да се разходват допълнителни бюджетни средства.                                                                                                                                       
Предлаганите промени с Правилника за изменение и допълнение на Правилника за организацията и дейността на ОП „Туризъм“ са в съответствие с  разпоредбите и целите на националното и местно законодателство, в т.ч. нормативните актове от по-висока степен, както и с тези на европейското законодателство.
 В съответствие с разпоредбата на чл. 26, ал. 4 от Закона за нормативните актове, предложеният проект на Правилник за изменение и допълнение на Правилника за организацията и дейността на ОП „Туризъм“, е публикуван на интернет - страниците на Община Бургас и на Портала за обществени консултации.                                                 

В предоставения 30 – дневен срок не са постъпили предложения и становища по така предложения проект на Правилник.                   

Предвид изложеното и на основание чл. 21, ал. 1, т. 23 и ал. 2, от Закона за местното самоуправление и местната администрация, във вр. с чл. 52, ал. 3 и ал. 4 от Закон за общинската собственост, при спазване на изискванията на чл. 75-79 от АПК и чл. 11, ал. 3 и чл. 26 от ЗНА, във връзка с чл.8 от Правилника за организация и дейността на ОП „Туризъм“, предлагам Общински съвет – Бургас да приеме следното


                   РЕШЕНИЕ:
Приема Правилник за изменение и допълнение на Правилника за организацията и дейността на ОП „Туризъм“, приет с Решение на Общински съвет – Бургас, както следва:
§ 1. Чл. 3, т. 1  се допълва, като след израза „развитието на туристическите“ се добавя изразът „културните и културно-историческите“ и текста придобива следното съдържание: 

              „разработване дългосрочни и краткосрочни планове и програми, свързани с развитието на туристическите, културните и културно-историческите обекти, предоставени за стопанисване и управление на предприятието и осъществяване функции по тяхното изпълнение след утвърждаването им от кмета на Община Бургас;


§ 2. Чл. 3, т. 2 се допълва, като след израза „обслужване на общинските туристически“ се добавя изразът „ и културно-исторически“ и текста придобива следното съдържание:

             „обслужване на общинските туристически и културно-исторически обекти, комплекси, атракции, предоставени за стопанисване и управление на предприятието, в т.ч. изпълнение на всички специфични дейности, свързани с тяхното функциониране;


§ 3. Чл. 3, т. 3 се допълва, като след думата „туристически“ се добавят думите „и културни“ и текста придобива следното съдържание:

             „разработване на нови туристически и културни продукти и подобряване на съществуващите в туристическите обекти, стопанисвани от предприятието;


§ 4. Чл. 3, т. 4 се допълва, като след думата „обучения“ се добавят думите „културни, музикални и спортни събития“ и текста придобива следното съдържание:

            „организиране на събития: изложения, форуми, обучения, културни, музикални и спортни събития , в т.ч. промо-събития и др. подобни в стопанисваните от предприятието обекти;


§ 5. Чл. 3, т. 6 се допълва, като след  израза „в сферата на“ се добавя израза „културата, спорта и“  и текста придобива следното съдържание:
            „взаимодействие и сътрудничество с туроператори, браншови организации и други организации/институции, ангажирани в сферата на културата, спорта и туризма;


§ 6. Чл. 6, т. 17 се допълва, като след думите „регионална култура“, се добавя изразът „създаване на условия за развитие и популяризиране на български творци, насърчаване на достъпа до културните ценности, опазване и социализация на културното наследство“ и текста придобива следното съдържание:
                 „популяризиране на региона като развлекателна възможност за фестивален, конферентен и културен туризъм в съответствие с управленската програма на общината чрез специализирани радиопредавания; участие в проекти с културно-исторически и туристически цели; популяризиране на българската и в частност на регионалната култура, създаване на условия за развитие и популяризиране на български творци, насърчаване на достъпа до културните ценности, опазване и социализация на културното наследство“.

